Háværar deilur innan Sjálfstæðisflokksins í Vestmannaeyjum um röðun á framboðslista urðu til þess að flokkurinn klofnaði skömmu fyrir kosningar . H-listinn spratt fram og náði ásamt E-listanum að fella meirihluta Sjálfstæðisflokksins , þótt ekki hafi munað nema fimm atkvæðum . Skyndilega stóð Elliði Vignisson á krossgötum . Bæjarstjórastóllinn var farinn og í fyrsta skipti í 14 ár var hann ekki lengur bæjarfulltrúi í Vestmannaeyjum . Elliði var horfinn úr forystu Vestmannaeyjabæjar og fram undan voru stórar persónulegar ákvarðanir . Þótt deilurnar innan flokksins hafi opinberlega snúist um hvaða leið ætti að fara við röðun á framboðslista telur Elliði að dýpri ástæður hafi legið þar að baki . „ Deilurnar mögnuðust enn frekar eftir að niðurstaða kosninganna varð ljós og beindist reiði sjálfstæðismanna fyrst og fremst að Páli Magnússyni , þingmanni flokksins í kjördæminu . Ég ætla ekki að tjá mig um Pál Magnússon í þessu viðtali . Ég ætla ekki að falla í þá gryfju að ræða þetta út frá einstökum persónum . Þannig að mér finnst það hvorki sanngjarnt gagnvart mér né Páli Magnússyni að ég fari að ræða um meintar persónulegar deilur á milli okkar . “ Rætt er ítarlega við Elliða í Mannlífi sem kom út í gær .